ועדת העבודה, הרווחה והבריאות, כנסת 16, פרוטוקול מספר 486, 2005-08-08 11:30

חיים כץ: בוקר טוב.

חיים כץ: הנושא הצעת חוק עבודת נשים (תיקון – הגבלת פיטורים של אישה השוהה במקלט לנשים מוכות), התשס"ה-2005, של חה"כ לאה נס וחה"כ אורי אריאל.

חיים כץ: מציעת החוק, לאה נס, בבקשה.

לאה נס: אדוני היושב ראש, אני שמחה מאוד שמצאת לנכון לדון בהצעת החוק החשובה הזאת.

לאה נס: הצעת החוק הזאת פשוטה וקצרה, ובאה להקל על נשים, שגם כך גורלן לא שפר עליהן.

לאה נס: נשים ששוהות במקלט לנשים מוכות.

לאה נס: עם כל הקשיים שלהן, צריכות להיות מוטרדות מה יקרה עם מקום עבודתן.

לאה נס: החוק מאפשר חודש ואנחנו חושבים שחודש זה זמן קצר מאוד.

לאה נס: אנחנו ביקשנו חצי שנה.

לאה נס: המדינה הסכימה ל-45 יום.

לאה נס: בישיבה הקודמת ביקשנו שוב שמשרדי הממשלה ידונו וידברו על 3 חודשים.

לאה נס: זאת הצעת חוק שבאה לקדם את הנשים ולעזור להן.

לאה נס: זה לא עבורי, זה עבור הנשים האומללות.

לאה נס: אני חושבת שמשרדי הממשלה צריכים לקחת את זה בחשבון ולתת להן את המירב שאפשר לתת.

לאה נס: דובר על 45 יום של חופשת לידה.

לאה נס: חופשת לידה, עם כל הכבוד, זה עניין משמח אבל הוא נמצא בבחירה.

לאה נס: נשים שנמצאות במקלט לנשים מוכות לא נמצאות שם מבחירה.

לאה נס: יש להן דאגות מעל לראש.

לאה נס: אסור שנושא העבודה והמחייה יטריד אותן.

לאה נס: אנחנו רוצים להעביר את החוק, וכל יום שיתנו יותר, זה יהיה לרווחתן של הנשים האלה.

דבורה אליעזר: בעצם החזרנו את הנושא לממשלה לדיון נוסף.

דבורה אליעזר: הנושא נדון שוב בוועדת שרים לענייני חקיקה.

דבורה אליעזר: אני רוצה לדייק, אנחנו לא מדברים רק על 45 ימים.

דבורה אליעזר: זה 45 ימים כשהתקופה להודעה מוקדמת לפיטורים לא תבוא במניין.

דבורה אליעזר: זאת אומרת שמדובר ב-45 ימים ועוד ימי ההודעה המוקדמת וזה תלוי כמה זמן עבדה העובדת במקום העבודה.

דבורה אליעזר: צריכים לקחת בחשבון שעובדת יכולה להיעדר מעבודה עד 6 חודשים.

דבורה אליעזר: אנחנו גם צריכים לאזן בין זכויות של מעסיקים ומעסיקים קטנים שלא יכולים להרשות לעצמם את התקופה הזאת.

דבורה אליעזר: גם אם זה 6 חודשים או 3 חודשים, אנחנו רואים בזה נטל כבד מידי למעסיקים מסויימים.

דבורה אליעזר: אנחנו כן רוצים לתת יותר ממה שקיים היום בחוק, אבל אנחנו גם צריכים לאזן.

דבורה אליעזר: לכן קבענו 45 ימים פלוס ימי הודעה מוקדמת.

לאה נס: אמרת "מעסיקים מסויימים", כך שזה לא צריך להיות גורף.

איה דביר: הסיבה שאנחנו מתנגדים קשורה גם לשיקולים של הגנת יתר.

איה דביר: אם נגן יותר מידי על נשים במצב הזה, התוצאה תהיה שמעסיקים יחששו להעסיק נשים.

לאה נס: פותחים פה תיבת פנדורה.

אילנה כהן: הם יפחדו שהנשים יכו את עצמם.

איה דביר: אני אתקן את דברי, כדי שלא יובנו שלא כהלכה.

איה דביר: החשש שלנו הוא שמעסיקים ימנעו מלהעסיק נשים כתוצאה מכך שהחוק מקנה להן כל כך הרבה זכויות.

איה דביר: הם יגידו שמשיקולי עלות ותועלת מסוכן להעסיק אישה - היא יכולה לצאת לחופשת לידה, היא עלולה להיות אישה שמוכה בביתה.

איה דביר: אלה תופעות שבוודאי אנחנו לא רוצים שיקרו ואנחנו בוודאי רוצים להגן על נשים מפניהן, אבל אנחנו צריכים להכיר ולזהות גם שיקולים שהמעסיק שוקל, על מנת שלא נחוקק חקיקה מגינה שבסופו של דבר עלולה לגרום נזק.

לאה גולדברג: אם אחוז הנשים המוכות בארץ היה כל כך גבוה, אז אולי יש סיכון כלשהו.

לאה גולדברג: אבל זה לא יכול להיות שיקול בעיני כהגנת יתר.

לאה גולדברג: זה נראה לי ממש לא לעניין.

מאירה בסוק: אני רוצה להעיר לנציגת משרד המשפטים: אין להתייחס לנשים בהריון ולזכויות נשים כהגנת יתר.

מאירה בסוק: אלה זכויות נשים מאז ומעולם.

מאירה בסוק: אי אפשר להגיד משפטים כאלה.

מאירה בסוק: גברים לא הולכים למילואים?

מאירה בסוק: ישנן נשים שלא פונות למקלטים בגלל הסיבה שהן מפחדות שיפטרו אותן.

מאירה בסוק: אישה מפחדת ללכת למקלט כי היא מפחדת שהיא תאבד את מקום עבודתה, ואז היא נרצחת.

מאירה בסוק: בנעמ"ת ידועים מקרים שנשים לא הלכו למקלטים בגלל הפחד לאבד את מקום עבודתן.

ג'ודי וסרמן: אני רוצה להבהיר את המצב החוקי: החוק הקיים אומר שאסור למעביד לפטר עובדת ששוהה במקלט לנשים מוכות במהלך שתי תקופות: התקופה הראשונה - במהלך השהייה במקלט לנשים מוכות באישור לשכת הסעד, ובלבד שתקופה הזאת לא עולה על 6 חודשים.

ג'ודי וסרמן: התקופה השניה - במשך 30 ימים לאחר תום ימי ההיעדרות, כאמור.

ג'ודי וסרמן: אז יש את חוק הודעה מוקדמת ששם יש חובה לתת הודעה מוקדמת, אם עובדים שנה מלאה אז הודעה של 30 יום נוספים.

ג'ודי וסרמן: אם כך: יש לנו תקופת שהייה של 6 חודשים, 30 יום נוספים לאחר תום שהייה, ולפי חוק הודעה מוקדמת, בד"כ 30 יום נוספים.

ג'ודי וסרמן: הצעת החוק באה לתקן את 30 הימים שלאחר תום ההימצאות במקלט.

ג'ודי וסרמן: השאלה עד איפה רצוי להרחיב את זה?

ג'ודי וסרמן: זה לא שהיום אין הגנה, יש הגנה, אבל רוצים להרחיבה, והשאלה היא מה המידה הנכונה.

ורד וייץ: אני רוצה להגיב לדברי נציגת משרד המשפטים.

ורד וייץ: יש חוק שוויון הזדמנויות בעבודה שאוסר אפליה על קבלה לעבודה על רקע מין.

ורד וייץ: כך שאני לא חושבת שהטיעון הוא טיעון.

סיגל סודאי: לשכת המסחר תומכת בעמדת הממשלה.

סיגל סודאי: אולי יש תפיסה שאנחנו רואים לנגד עינינו רק את תפיסת המעבידים, אבל, אני מקבלת את הפניות של המעסיקים על בסיס יום יומי, והם אומרים לי: "אני לא אעסיק אישה, למרות חוק שוויון הזדמנויות בעבודה".

סיגל סודאי: לכו תוכיחו שהוא לא קיבל אותה על הרקע הזה.

סיגל סודאי: נורא קשה להוכיח את זה.

סיגל סודאי: יש תחושה של שיטפון מבחינת הגנה על זכויות נשים שמגבילים את המעסיקים.

סיגל סודאי: יש הגנה, אבל בשורה התחתונה זה מזיק לנשים.

סיגל סודאי: פונות אלי גם מעסיקות, שהאמפטיה שלהן ברורה, ואומרות שהן לא יעסיקו אישה בגלל המגבלות הללו.

סיגל סודאי: האילוצים האלה הם בעיקר אצל מעסיקים קטנים שמעסיקים מספר קטן של עובדים.

איה דביר: אני חוזרת ומדגישה, תמכנו בהגדלת התקופה של ההגנה, אנחנו לא מתנגדים להגנה ואנחנו חושבים שהנשים האלו צריכות הגנה.

איה דביר: צריך להרחיב את ההגנה הקיימת, אבל השאלה היא שאלה של מידה.

איה דביר: 6 חודשים זאת תקופה מאוד ארוכה והיא מעלה חשש להגנת יתר.

חיים כץ: מהי תקופה לא ארוכה?

איה דביר: 45 יום שעליהם הסכמנו.

דבורה אליעזר: בוועדת השרים העמדה היתה ברורה: 45 יום פלוס תקופת ההודעה המוקדמת.

דבורה אליעזר: זה יכול להגיע ל-75 יום.

חיים כץ: אנחנו נאשר היום את הצעת החוק כפי שהיא, וניתן לכם אפשרות לחזור - - -

דבורה אליעזר: אדוני, חזרנו פעם לוועדה והעמדה לא תשתנה.

אורי אריאל: יושב הראש הקודם כבר נתן להם כבר זמן והם חזרו עם אותה עמדה.

חיים כץ: נצביע היום לקריאה ראשונה.

חיים כץ: בין קריאה שניה לשלישית תעשו שיעורי בית.

דבורה אליעזר: הממשלה מתנגדת לנוסח של היום.

חיים כץ: אני רוצה לפנות למציעים.

חיים כץ: אני רוצה להצביע היום על 3 חודשים ולא על 6 חודשים.

חיים כץ: אנחנו נציע 3 חודשים פלוס חודש הודעה מוקדמת.

חיים כץ: בין שניה לשלישית ניתן לכם לעשות מחשבה נוספת.

חיים כץ: אנחנו לא רוצים הגנת יתר, אבל אנחנו רוצים הגנה.

לאה נס: ח"כ אריאל ואני מסכימים.

חיים כץ: מי בעד?

חיים כץ: מי נגד?

חיים כץ: – אין מתנגדים, ההצעה להעביר את החוק לקריאה ראשונה התקבלה.